
தேவனுக்கு தீய ஆவிகள்மேல் அதிகாரம் உண்டு
படம்: 31
நோக்கம்: கர்த்தராகிய இயேசு கிறிஸ்துவுக்குத் தீய ஆவிகள்மேல் அதிகாரம் உண்டு என்று கற்பிப்பது.
ஆசிரியர் ஆயத்தம்: இந்தப் பாடத்தை ஆயத்தம் செய்யும்போது, இயேசு சாத்தானையும் தீமையையும் வென்றார் என்பதற்காக தேவனைத் துதியுங்கள். நீங்களும் உங்கள் மாணவர்களும் கிறிஸ்தவ விசுவாசிகளும் தீய ஆவிகளுக்குப் பயப்பட வேண்டியதில்லை, ஏனெனில் அவை கர்த்தராகிய இயேசு கிறிஸ்துவின் வல்லமைக்கும் அதிகாரத்துக்கும் கீழ்ப்பட்டவை என்பதற்காக அவருக்கு நன்றி சொல்லுங்கள். பின்பு லூக்கா 8:26-39 மற்றும் பாடத்திட்டத்தைப் படித்து ஆராயுங்கள்.
மனப்பாட வசனம்: 1 யோவான் 4:4 – “உங்களிலிருக்கிறவர் உலகத்திலிருக்கிறவனிலும் பெரியவராயிருக்கிறார்.” (உங்களுக்குள் இருக்கிற ஆவி, உலகத்தைச் சேர்ந்தவர்களுக்குள் இருக்கிற ஆவியைவிட வல்லவர்.)
பாடத்திட்டம்: அறிமுகம்
ஞாயிறு பள்ளி தொடங்குமுன் வயதில் மூத்த 6 அல்லது 8 பிள்ளைகளிடம், பாடத்தின் தொடக்கத்தில் உதவ முடியுமா என்று கேளுங்கள். அவர்கள் இரட்டைப்படை எண்ணிக்கையில் இருக்க வேண்டும்; ஆண் பிள்ளைகள் இதை அதிகம் விரும்பக்கூடும். பாடம் தொடங்கும்போது உதவியாளர்களைச் சம எண்ணிக்கையுள்ள இரண்டு அணிகளாகப் பிரித்து “கயிறு இழுத்தல்” (Tug of War) விளையாட்டை நடத்துங்கள். ஓர் ஆசிரியர் ஒவ்வொரு அணிக்கும் தலைவராக இருக்கலாம்.
ஒவ்வொரு அணி உறுப்பினரும் தனக்கு முன்னால் இருப்பவரின் இடுப்பைப் பிடித்துக்கொள்ளட்டும். தலைவர்கள் கைகளைப் பிடித்துக்கொள்ளட்டும். இரு தலைவர்களுக்கும் இடையே தரையில் ஒரு கோடு போடுங்கள். “ஆரம்பம்” என்றதும் ஒவ்வொரு அணியும் மற்ற அணியைக் கோட்டுக்கு அப்பால் இழுக்க முயல வேண்டும். உறுப்பினர்கள் ஒருவரை ஒருவர் விட்டுவிடக்கூடாது. விளையாட்டை ஒருமுறை விளையாடி, பின்பு பிள்ளைகளைத் தம் இடங்களுக்கு அனுப்புங்கள்.
பாடத்தின் முக்கிய குறிப்புகள்
1. அந்த விளையாட்டு வேடிக்கையாக இருந்தது; ஆனால் அதுபோன்ற இழுபறி உங்கள் மனதுக்குள்ளேயே நடந்தால் நீங்கள் பைத்தியம் பிடித்தவர்போல் ஆவீர்கள். ஒருநாள் இயேசு அப்படிப்பட்ட ஒரு மனிதனைச் சந்தித்தார். படம் 31-ஐக் காட்டுங்கள். இந்த மனிதன் தன் சுயநினைவில் இல்லை. அவன் எப்படி வாழ்ந்தான், அவனுக்கு என்ன நேர்ந்தது என்று விவரியுங்கள். அவன் உடல் பல தீய ஆவிகளால் பிடிக்கப்பட்டிருந்தது (அவை அவனை ஆட்கொண்டிருந்தன), லூக்கா 8:27, 29-30.
2. ஒருநாள் இயேசு அவனைச் சந்தித்ததை விவரியுங்கள். தீய ஆவிகளுக்கு இயேசு யார் என்று தெரிந்திருந்தது; தங்கள்மேல் அவருக்கு இருந்த வல்லமையையும் அவை உணர்ந்தன, லூக்கா 8:28.
3. இயேசு தீய ஆவிகளை அந்த மனிதனை விட்டு வெளியேறக் கட்டளையிட்டு, அவை பன்றிகளுக்குள் போக அனுமதித்தார். இயேசுவுக்கு எல்லாத் தீய ஆவிகள்மேலும் அதிகாரம் உண்டு. “லேகியோன்” (கூட்டம்) என்ற பெயருடைய அந்த மனிதனை விட்டுப் பிசாசுகள் வெளியேற வேண்டியதாயிற்று; ஏனெனில் எந்தப் பிசாசையும்விட இயேசு மிகவும் வல்லவர், லூக்கா 8:32-33. பிசாசுகள் அல்லது தீய ஆவிகள் இயேசுவுக்குப் பயப்படுகின்றன. தீய ஆவிகளைப்பற்றிய நம் பயத்தை இயேசுவின் வல்லமை நீக்கும்.
4. “லேகியோன்” என்ற அந்த மனிதன் புதிய மனிதனைப்போல் ஆனான், லூக்கா 8:35. இயேசுவோடு தங்கியிருக்க அனுமதி கேட்டான்; ஆனால் இயேசு அவனுக்குச் செய்ய ஒரு புதிய வேலையைக் கொடுத்தார், லூக்கா 8:39. அவன் மாற்றம் பெற்ற மனிதனாக இருந்தான்.
மீள்பார்வை
மற்றவர்கள் தீயவன், பைத்தியம், ஆபத்தானவன், இரட்சிக்கப்பட முடியாதவன் என்று நினைத்த ஒரு மனிதனுக்கு, தம் அதிகாரத்தினாலும் வல்லமையினாலும் இயேசுவால் உதவ முடிந்தது என்பதை வலியுறுத்திப் பாடத்தைச் சுருக்கமாக மீள்பார்வை செய்யுங்கள். தேவனுக்குக் கடினமானது ஒன்றுமில்லை.
பாடத்திற்கு நம் பதில்மொழி
மனப்பாட வசனத்தைக் கற்பியுங்கள்: கற்பிக்கும்போது, கிறிஸ்தவருக்குள் இருக்கும் தேவனுடைய பரிசுத்த ஆவி உலகத்திலுள்ள எந்த ஆவியையும்விட வல்லவர் என்று விளக்குங்கள். நாம் இயேசுவின் உதவியைக் கேட்கும்போது அவர் நம்மைப் பாதுகாப்பதால் தீய ஆவிகள் நமக்குத் தீங்கு செய்ய முடியாது.
